CELEX: 
Language: mt
Date: 2021-12-17 00:00:00
Title: REGOLAMENT DELEGAT TAL-KUMMISSJONI (UE) .../... li jissupplimenta r-Regolament (UE) Nru 600/2014 tal-Parlament Ewropew u tal-Kunsill billi jispeċifika l-kriterji għad-deroga tal-prinċipju li l-arranġamenti approvati ta’ pubblikazzjoni u l-mekkaniżmi approvati tar-rapportar huma taħt is-superviżjoni tal-Awtorità Ewropea tat-Titoli u s-Swieq

MEMORANDUM TA’ SPJEGAZZJONI
            
            
               1.KUNTEST TAL-ATT DELEGAT
            
            
               Ir-Regolament (UE) 2019/2175, li jemenda r-Regolament (UE) Nru 600/2014 dwar is-swieq tal-istrumenti finanzjarji (MiFIR), ġie ppubblikat fil-Ġurnal Uffiċjali fis-27 ta’ Diċembru 2019. Mill-1 ta’ Jannar 2022, ir-Regolament jagħti lill-Awtorità Ewropea tat-Titoli u s-Swieq (ESMA) setgħat diretti ta’ awtorizzazzjoni u ta’ superviżjoni fuq il-fornituri ta’ servizzi ta’ rapportar tad-data, għajr għal dawk l-ARMs u l-APAs li, b’deroga mill-MiFIR minħabba r-rilevanza limitata tagħhom għas-suq intern, huma soġġetti għal awtorizzazzjoni u superviżjoni minn awtorità kompetenti ta’ Stat Membru. Is-setgħa tal-Kummissjoni biex tadotta att delegat dwar din id-deroga hija pprovduta fl-Artikolu 2(3) tal-MiFIR. Meta tabbozza l-att delegat, il-Kummissjoni għandha tqis wieħed mill-elementi li ġejjin jew kollha kemm huma: il-punt sa fejn is-servizzi jiġu pprovduti lid-ditti tal-investiment awtorizzati fi Stat Membru wieħed biss, l-għadd ta’ rapporti jew tranżazzjonijiet kummerċjali u/jew jekk l-ARM jew l-APA humiex parti minn grupp ta’ parteċipanti fis-swieq finanzjarji li joperaw b’mod transfruntier.
            
            
               2.KONSULTAZZJONIJIET QABEL JIĠI ADOTTAT L-ATT
            
            
               Fit-18 ta’ Ġunju 2020, il-Kummissjoni talbet l-opinjoni (parir tekniku) tal-ESMA dwar ir-regolamenti delegati tal-Kummissjoni li għandu jiġi adottat skont l-Artikolu 2(3) tal-MiFIR. L-ESMA bagħtet il-parir tekniku tagħha lill-Kummissjoni fit-23 ta’ Marzu 2021.
            
            
               Wara valutazzjoni teknika fil-fond, l-ESMA wettqet konsultazzjoni pubblika dwar l-aspetti tekniċi tar-regolamenti delegati previsti dwar id-deroga u t-tariffi mill-20 ta’ Novembru 2020 sal-4 ta’ Jannar 2021. L-ESMA rċeviet ħames tweġibiet. Il-Kummissjoni ssimplifikat il-metodoloġija kif proposta mill-ESMA sabiex japplikaw biss żewġ stadji, minflok erba’ passi. Din il-metodoloġija simplifikata ma twassalx għal eżitu differenti minn dak propost mill-ESMA. 
            
            
               Fid-19 ta’ Lulju 2021, il-Kummissjoni kkonsultat lill-Grupp ta’ Esperti tal-Kumitat Ewropew tat-Titoli (EGESC) dwar il-parir tekniku tal-ESMA u dwar il-kontenut ta’ dan l-att delegat. Xi membri tal-EGESC ipprovdew kummenti dwar id-determinazzjoni tad-deroga li tqiesu meta fl-abbozz tal-Att delegat.
            
            
               L-abbozz tal-att delegat ġie ppubblikat fuq il-portal tar-Regolamentazzjoni Aħjar għal perjodu ta’ feedback ta’ erba’ ġimgħat mid-29 ta’ Lulju sas-27 ta’ Awwissu 2021, f'konformità mal-prinċipji stabbiliti fil-Ftehim Interistituzzjonali dwar it-Tfassil Aħjar tal-Liġijiet. Il-feedback li wasal ġie eżaminat bir-reqqa qabel ma ġie deċiż li jkompli l-proċess għall-adozzjoni tal-att delegat. Il-feedback kien imħallat ma’ xi rispondenti li kienu favur li jkun hemm inqas entitajiet biex jiġu derogati u oħrajn biex jiġu derogati aktar entitajiet. Uħud mir-rispondenti indikaw li riedu l-affarijiet iktar ċari qabel l-1 ta’ Jannar 2022 dwar l-entitajiet li se jaqgħu taħt is-superviżjoni u l-għoli tat-tariffi tal-ESMA. Wieħed mir-rispondenti argumenta li l-kriterju li minimu ta’ 70 % tad-ditti tal-investiment huma meħtieġa li jkunu stabbiliti fl-Istat Membru tad-domiċilju jista’ jwassal għal DRSPs b’għadd limitat ħafna ta’ klijenti li jirrappreżentaw sehem insinifikanti tas-suq totali tad-DRSP biex jaqgħu taħt is-superviżjoni tal-ESMA. Il-Kummissjoni akkomodat dan it-tħassib billi naqqset il-perċentwal għal 50 %. 
            
            
               Il-valutazzjoni tal-impatt ma saritx peress li dan ir-Regolament isegwi fil-biċċa l-kbira l-miżuri proposti mill-ESMA fil-parir tekniku tagħha.
            
            
               3.ELEMENTI ĠURIDIĊI TAL-ATT DELEGAT
            
            
               L-Artikoli 1 u 2 tar-regolament propost jistabbilixxi d-dispożizzjonijiet għad-deroga tas-superviżjoni mill-ESMA . B’mod partikolari l-kriterji dwar jekk is-servizzi jiġux ipprovduti lid-ditti tal-investiment awtorizzati fi Stati Membri differenti u l-għadd ta’ rapporti jew tranżazzjonijiet.
            
            
               L-Artikoli 3 u 4 tar-regolament propost jistabbilixxu d-dispożizzjonijiet finali. L-artikoli fihom id-dispożizzjonijiet tranżizzjonali u d-dħul fis-seħħ.
            
            
               REGOLAMENT DELEGAT TAL-KUMMISSJONI (UE) .../...
            
            
               ta’ 17.12.2021
            
            
               li jissupplimenta r-Regolament (UE) Nru 600/2014 tal-Parlament Ewropew u tal-Kunsill billi jispeċifika l-kriterji għad-deroga tal-prinċipju li l-arranġamenti approvati ta’ pubblikazzjoni u l-mekkaniżmi approvati tar-rapportar huma taħt is-superviżjoni tal-Awtorità Ewropea tat-Titoli u s-Swieq
            
            
               (Test b’rilevanza għaż-ŻEE)
            
            
               IL-KUMMISSJONI EWROPEA,
            
            
               Wara li kkunsidrat it-Trattat dwar il-Funzjonament tal-Unjoni Ewropea,
            
            
               Wara li kkunsidrat ir-Regolament (UE) Nru 600/2014 tal-Parlament Ewropew u tal-Kunsill tal-15 ta’ Mejju 2014 dwar is-swieq tal-istrumenti finanzjarji u li jemenda r-Regolament (UE) Nru 648/2012
                  1
               , u b’mod partikolari l-Artikolu 2(3) tiegħu,
            
         
         
            
               Billi:
            
            
               (1)Minħabba d-dimensjoni transfruntiera tat-trattament tad-data tas-suq, il-kwalità tad-data u l-ħtieġa li jinkisbu ekonomiji ta’ skala, u biex jiġi evitat l-impatt negattiv tad-diverġenzi potenzjali kemm fuq il-kwalità tad-data kif ukoll fuq il-kompitu tal-fornituri ta’ rapportar tad-data, ir-Regolament (UE) 2019/2175 tal-Parlament Ewropew u tal-Kunsill
                  2
                ittrasferixxa s-setgħat ta’ awtorizzazzjoni u ta’ superviżjoni fir-rigward tal-attivitajiet tal-fornituri ta’ servizzi ta’ rapportar tad-data (“DRSPs”) fl-Unjoni lill-Awtorità Ewropea tat-Titoli u s-Swieq (“ESMA”). 
            
            
               (2)Fl-istess ħin, l-arranġamenti ta’ pubblikazzjoni approvati (“APAs”) u l-mekkaniżmi ta’ rapportar approvati (ARMs) huma derogati mis-superviżjoni mill-ESMA, u minflok jibqgħu fl-ambitu tas-superviżjoni nazzjonali, fejn l-attivitajiet tagħhom huma ta’ rilevanza limitata għas-suq intern. 
            
            
               (3)L-attivitajiet tal-APA jew tal-ARM jenħtieġ li l-ewwel nett jitqiesu bħala ta’ rilevanza limitata għas-suq intern abbażi tal-ammont relattiv ta’ klijenti stabbiliti fi Stati Membri differenti mill-Istat Membru domiċiljari tal-APA jew tal-ARM. Jekk is-servizzi offruti mill-APAs jew mill-ARMs ikunu fil-biċċa l-kbira transfruntiera, id-deroga jenħtieġ li ma tapplikax. It-tieni nett, ir-rilevanza għas-suq intern jenħtieġ li tkun ibbażata fuq is-sehem mit-total ta’ tranżazzjonijiet irrapportati jew ippubblikati li jiġi rrapportat jew ippubblikat minn APAs jew ARMs individwali. Jekk dan is-sehem jaqbeż limitu minimu, mela l-attivitajiet m’għandhomx jitqiesu bħala ta’ rilevanza limitata għas-suq intern. Il-kalkolu tal-APA jenħtieġ li jkun ibbażat fuq id-data dwar it-trasparenza imdaħħla fis-Sistema ta’ Data ta’ Referenza tal-Istrumenti Finanzjarji u fis-Sistema ta’ Trasparenza tal-Istrumenti Finanzjarji, waqt li l-kalkolu tal-ARM jenħtieġ li jkun ibbażat fuq ir-rapporti tat-tranżazzjonijiet imressqa lill-awtoritajiet kompetenti. 
            
            
               (4)Meta APA u ARM jew diversi APAs jew ARMs jiġu operati minn operatur wieħed, id-deroga tas-superviżjoni mill-ESMA tkun possibbli biss jekk l-APAs jew l-ARMs kollha jkunu eliġibbli għad-deroga.
            
            
               (5)Sabiex jiġi żgurat il-funzjonament bla xkiel tal-qafas superviżorju l-ġdid għad-DRSPs, kif introdott fl-Artikolu 4 tar-Regolament 2019/2175, dan ir-Regolament jenħtieġ li jidħol fis-seħħ mingħajr dewmien u jidħol fis-seħħ b’mod urġenti, 
            
            
               ADOTTAT DAN IR-REGOLAMENT:
            
            
               Artikolu 1 
               Valutazzjoni tal-APAs u tal-ARMs 
            
            
               1.L-arranġamenti ta’ pubblikazzjoni approvati (“APAs”) u l-mekkaniżmu ta’ rapportar approvat (“ARMs”) għandhom ikunu soġġetti għal awtorizzazzjoni u superviżjoni minn awtorità kompetenti ta’ Stat Membru kif definit fil-punt (26) tal-Artikolu 4(1) tad-Direttiva 2014/65/UE minħabba r-rilevanza limitata tagħhom għas-suq intern jekk l-attivitajiet ta’ dawk l-APAs u l-ARMs bħala medja ma jaqbżux kwalunkwe wieħed mil-limiti massimi stabbiliti fl-Artikolu 2 ta’ dan ir-Regolament. Meta aktar minn APA jew minn ARM wieħed jiġu operati mill-istess operatur, għandha tapplika deroga biss jekk l-attivitajiet tal-ebda wieħed mill-APAs jew mill-ARMs ma jaqbżu l-limiti massimi stabbiliti fl-Artikolu 2. 
            
            
               2.Għall-fini tal-awtorizzazzjoni, il-valutazzjoni tal-kriterji stabbiliti fl-Artikolu 2 għandha tkun ibbażata fuq stimi tal-attivitajiet futuri pprovduti mill-applikant. 
            
            
               3.Ir-rilevanza għas-suq intern tal-attivitajiet ta’ APA jew ta’ ARM imsemmija fil-paragrafu 1 għandha tiġi vvalutata mill-ġdid mill-ESMA kull sena, billi tibda mis-sena ta’ wara l-ewwel sena kalendarja sħiħa wara l-awtorizzazzjoni. Il-valutazzjoni tal-kriterji fl-Artikolu 2 għandha tkun ibbażata fuq data li tirrappreżenta s-sena kalendarja sħiħa qabel ir-rivalutazzjoni. 
            
            
               4.Fil-każ li, abbażi tar-rivalutazzjoni msemmija fil-paragrafu 3, f’sentejn konsekuttivi l-limiti massimi għad-deroga jew l-applikazzjoni tas-superviżjoni mill-ESMA ma jibqgħux jiġu ssodisfati, il-bidla fl-applikazzjoni jew fid-deroga tas-superviżjoni mill-ESMA għandha tidħol fis-seħħ fl-1 ta’ Ġunju tas-sena ta’ wara.
            
            
               Artikolu 2 
               Kriterji għall-identifikazzjoni tad-deroga mis-superviżjoni mill-ESMA
            
            
               1.APA jew ARM għandhom ikunu soġġetti għal deroga mis-superviżjoni mill-ESMA meta: 
            
            
               (a)l-APA jew ARM jipprovdu servizzi lid-ditti tal-investiment jew f’isimhom suġġett għar-rekwiżiti tal-iżvelar post kummerċjali tal-Artikoli 20 u 21 tar-Regolament (UE) Nru 600/2014 jew ir-rekwiżit tar-rappurtar tal-Artikolu 26 ta’ dak ir-Regolament, f’massimu ta’ tliet Stati Membri differenti, filwaqt li mill-inqas 50 % ta’dawk id-ditti ta' investiment ikunu awtorizzati fl-istess Stat Membru bħall-APA jew l-ARM; kif ukoll
            
            
               (b)l-għadd ta’ kummerċ irrapportat lill-pubbliku u l-volum tiegħu mill-APA f’konformità mal-Artikolu 20(1) tar-Regolament (UE) Nru 600/2014 fir-rigward tal-istrumenti ta’ ekwità jammonta għal inqas minn 0,5 % tal-għadd totali ta’ kummerċ jew volum irrapportat mill-APAs kollha f’konformità mal-Artikolu 20(1) ta’ dak ir-regolament u l-għadd ta’ kummerċ irrapportat lill-pubbliku u l-volum tiegħu mill-APA f’konformità mal-Artikolu 21(1) ta’ dak ir-regolament fir-rigward tal-istrumenti mhux ta’ ekwità ma jammontax għal aktar minn 0,5 % tal-għadd totali ta’ kummerċ jew volum irrapportat mill-APAs kollha f’konformità mal-Artikolu 21(1) ta’ dak ir-regolament; kif ukoll
            
            
               (c)l-għadd ta’ tranżazzjonijiet irrapportati mill-ARM f’konformità mal-Artikoli 26(1) u 26(7) tar-Regolament (UE) Nru 600/2014 ma jammontax għal aktar minn 0,5 % tal-għadd totali ta’ tranżazzjonijiet irrapportati mill-ARMs kollha f’konformità mal-Artikoli 26(1) u 26(7) ta’ dak ir-Regolament.
            
            
               2.L-APAs jew l-ARMs għandhom jipprovdu data li tippermetti l-valutazzjoni tal-kriterju stabbilit fil-punt (a) tal-paragrafu 1, lill-awtorità kompetenti meta din titlobha.
            
            
               Artikolu 3 
               Dispożizzjoni tranżizzjonali
            
            
               Għall-finijiet tal-Artikolu 1, l-ESMA għandha twettaq il-valutazzjoni inizjali tal-kriterji tad-deroga elenkati fl-Artikolu 2. Din il-valutazzjoni inizjali għandha tkun ibbażata fuq data relatata mal-ewwel 6 xhur tal-2021.
            
         
         
            
               Artikolu 4 
               Dħul fis-seħħ u data ta’ applikazzjoni
            
            
               Dan ir-Regolament għandu jidħol fis-seħħ u japplika fit-tielet jum wara l-pubblikazzjoni tiegħu f’Il-Ġurnal Uffiċjali tal-Unjoni Ewropea.
            
            
               Dan ir-Regolament għandu jorbot fl-intier tiegħu u japplika direttament fl-Istati Membri kollha.
            
            
               Magħmul fi Brussell, 17.12.2021
            
            
               
                     Għall-Kummissjoni
               
               
                     Il-President
                     Ursula VON DER LEYEN
               
            
         
         
            
                  
                     (1)
                  
                        ĠU L 173, 12.6.2014, p. 84. 
               
               
                  
                     (2)
                  
                        Ir-Regolament (UE) 2019/2175 tal-Parlament Ewropew u tal-Kunsill tat-18 ta’ Diċembru 2019 li jemenda r-Regolament (UE) Nru 1093/2010 li jistabbilixxi Awtorità Superviżorja Ewropea (Awtorità Bankarja Ewropea); ir-Regolament (UE) Nru 1094/2010 li jistabbilixxi Awtorità Superviżorja Ewropea (Awtorità Ewropea tal-Assigurazzjoni u l-Pensjonijiet tax-Xogħol); ir-Regolament (UE) Nru 1095/2010 li jistabbilixxi Awtorità Superviżorja Ewropea (Awtorità Ewropea tat-Titoli u s-Swieq); ir-Regolament (UE) Nru 600/2014 dwar is-swieq tal-istrumenti finanzjarji; ir-Regolament (UE) 2016/1011 dwar l-indiċi użati bħala parametri referenzjarji fi strumenti finanzjarji u kuntratti finanzjarji jew dwar il-kejl tal-prestazzjoni ta’ fondi ta’ investiment; u r-Regolament (UE) 2015/847 dwar l-informazzjoni li takkumpanja t-trasferimenti ta’ fondi (ĠU L 334, 27.12.2019, p. 1).